***Podnetné projekty SPP***

Všetko sa začalo ešte minulý školský rok myšlienkou vytvoriť pre našich žiakov ekotriedu v exteriéri školy. Dali sme hlavy dokopy a vytvorili motivačný plagát. Ten sme rozposlali rodičom, zverejnili na našom webovom sídle, ako aj na webovom sídle mesta Spišské Podhradie. Pomaly sa začínali ozývať sponzori – rodičia našich žiakov. Spolu sa vyzbieralo 730 eur. Pán Fejedelem sa ponúkol, že nám postaví prístrešok. Bola to skvelá správa. Hneď nato prišla informácia o možnosti zapojiť sa do **grantového programu Regióny.** Neváhali sme, napísali sme projekt a boli sme úspešní. Vďaka projektu sme získali ďalšie finančné prostriedky **vo výške 900 eur** na realizáciu **projektu: Drevený prístrešok – ekotrieda**, konkrétne 600 eur na podlahu a 300 eur na stoly. Potom sa začalo so samotnou realizáciou – vytýčenie miesta, tvaru, rozmerov, farby. Dnes drevený prístrešok stojí na hornom dvore a čaká na príchod teplejších dní, aby sa mohol naplno využívať nielen poobede, žiakmi zo školského klubu, ale aj počas dopoludňajšieho vyučovania. Chceme umožniť žiakom, aby sa učili vonku a cítili vôňu bylín z neďalekej skalky, vyvýšených záhonov i stromov. Srdečná vďaka patrí všetkým sponzorom, ochotným rodičom, učiteľom a žiakom, ktorí prispeli k zhotoveniu prístreška a skrášleniu horného dvora.

Tento školský rok sme sa zapojili do grantového **projektu SPPravmeTo**. Získali sme **finančný príspevok vo výške 900 eur** na podporu vzdelávania. **V rámci tohto projektu s názvom „S otvoreným srdcom“,** chceme myslieť na iných. Pani vychovávateľka PaedDr. Renáta Valková vypestovala a predala krásne muškáty spolu so svojimi pomocníčkami z 3. A triedy. Výťažok z predaja, vo výške 130 eur, bude použitý na nákup krmiva pre psíkov v útulku Šťastný psík v Matejovciach nad Hornádom. Časť muškátov bude vysadená do vyvýšených záhonov vedľa nového prístreška na hornom dvore. Do ukončenia projektu nás ešte čaká zorganizovať posedenie so starými rodičmi, spojené s pečením koláčov pre klientov Domova sociálnych služieb, ako aj výlet na divadelné predstavenie v spoločnosti starých rodičov.

Tieto dva projekty sú nielen o tvorivej a produktívnej práci, ale aj o obetavosti a spolupráci, ktoré spájajú ľudí pre dobrú vec.

Ing. Eva Grigerová

riaditeľka ZŠ Palešovo nám. 9